b'\n_START_ARTICLE_\nBlind Harry\n_START_PARAGRAPH_\nBlind Harry (ca. 1440 \xe2\x80\x93 1492), ogs\xc3\xa5 kjent som \xc2\xabHary\xc2\xbb eller \xc2\xabHarry the Minstral\xc2\xbb (\xc2\xabHarry Trubaduren\xc2\xbb) er ber\xc3\xb8mt som det tidligste overleverte kilde om livet til Skottlands store patriot og frihetskjemper, William Wallace. Blind Harry skrev The Actes and Deidis of the Illustre and Vallyeant Campioun Schir William Wallace rundt 1477, alts\xc3\xa5 bortimot 170 \xc3\xa5r etter at Wallace ble henrettet i 1305. Til tross for de tallrike historisk feilene er boken den prinsipielle kilden til hva vi vet om William Wallace.\n_START_SECTION_\nBetydning\n_START_PARAGRAPH_\nBoken er blitt beskrevet som rasistisk, bloddryppende, brutal, anglofobisk, grovt forskj\xc3\xb8nnende, vulg\xc3\xa6r og motbydelig, klosset og oppstyltet, en litter\xc3\xa6r katastrofe, og er samtidig den skotske boken som mer enn noen annen har fremmet skotsk nasjonal identitet. Det er blitt sagt at den var den mest popul\xc3\xa6re boken i skotske hjem p\xc3\xa5 1700- og 1800-tallet, nest etter Bibelen._NEWLINE_Blind Harrys arkaiske ord ble gjort mer tilgjengelig gjennom en oversettelse og tilpasning av William Hamilton av Gilbertfield (ca. 1665 \xe2\x80\x93 1751) som ble utgitt i 1722. I denne formen ble boken lest av betydelige poeter som Robert Burns, Lord Byron, Robert Southey, John Keats og William Wordsworth. Den var ogs\xc3\xa5 hovedkilden for Randall Wallace da han skrev filmmanuset til filmen Braveheart. S\xc3\xa5 sent som i 1998 har Elspeth King gjenutgitt Hamiltons popul\xc3\xa6re tekst tilrettelagt for moderne lesere i Blind Harry\xe2\x80\x99s Wallace.\n_START_SECTION_\nBakgrunn\n_START_PARAGRAPH_\nSv\xc3\xa6rt lite er kjent fra Blind Harrys liv, men noen enkelte informasjonsbiter finnes. Den \xc3\xb8verste finansr\xc3\xa5dmannens regnskap fra 1473\xe2\x80\x931492 har nedtegnet utbetalinger p\xc3\xa5 noen f\xc3\xa5 shillinger for framf\xc3\xb8relser ved kong Jacob IV av Skottlands hoff. Historikeren John Major (Mair) skrev noe om Harry i 1518. Kildene motsier hverandre om han var blind fra f\xc3\xb8dselen av eller ikke, men alle synes \xc3\xa5 v\xc3\xa6re enig i at han hadde en milit\xc3\xa6r bakgrunn. 16 \xc3\xa5r etter hans antatte d\xc3\xb8d lister William Dunbar (1465 \xe2\x80\x93 1520?) ham i sin opptegnelser av d\xc3\xb8de poeter, Fra John Majors opptegnelser er det klart at Blind Harry tilh\xc3\xb8rte den klassen av omvandrende trubadurer som framf\xc3\xb8rte, lik antikkens Homer, heltenes d\xc3\xa5der for deres etterkommere._NEWLINE_Allerede John Major har kritisert Blind Harry for hans manglende n\xc3\xb8yaktighet eller overdrivelser. Noen deler er s\xc3\xa5 opplagt fantasifulle eller i s\xc3\xa5 \xc3\xa5penbar strid med samtidige kilder, som at Wallace leder en h\xc3\xa6ravdeling til utkanten av London. I Blind Harrys beskrivelse av Wallaces liv som flyktning og lovl\xc3\xb8s forteller han om hvordan Wallace benytter tallrike forkledninger; som en munk, som en gammel kone, som en pottemaker. Blind Harry forteller ogs\xc3\xa5 om hvordan Wallace reiste til Frankrike for \xc3\xa5 skaffe st\xc3\xb8tte for den skotske saken og der beseirer han to franske mesterer foruten en l\xc3\xb8ve. \xc2\xabEr det flere bikkjer du trenger \xc3\xa5 slakte?\xc2\xbb sp\xc3\xb8r Wallace den franske kongen. Slike fortellinger er hva de gamle nordmenn kalte for en god, gammeldags \xe2\x80\x98lygesaga\xe2\x80\x99.'